
Зэдэлэжьэну зэгуроIуэ
Къэрэшей-Шэрджэс.Австрием и Тироль федеральнэ щIымрэ Къэрэшей-Шэрджэ-сымрэ сату-экономикэ, щIэныгъэ-техникэ, социальнэ, щэнхабзэ IуэхухэмкIэ зэрызэдэлэжьэнум теухуа зэгурыIуэныгъэ зэращIылIащ.
КъШР-м и Iэтащхьэ Темрезов Рашидрэ Тироль и Iэтащхьэ Платтер Гюнтеррэ зэгурыIуэныгъэм Iэ щIадзащ. Абы теухуа Iуэхум хэтащ Урысей Федерацэм Кавказ Ищхъэрэм и IуэхухэмкIэ и министр Кузнецов Леврэ Австрием къуажэ, мэз хозяйствэмкIэ, дыкъэзыухъуреихь щIыуэпсымрэ псымкIэ и министр Руппрехтер Андрэрэ.
— Ди щIыналъэхэр куэдкIэ зэщхьщ, экономикэр нэхъ зытегъэщIар туризмэр, мэкъумэшыр, сатумрэ Iуэхутхьэбзэхэмрэщи. ДэркIэ фи Iуэху бгъэдыхьэкIэм мыхьэнэшхуэ иIэщ. Дэ жыджэру зыдогъэужь туризмэм, Австрием и щапхъэм дытету, — жиIащ Темрезов Рашид.
Лъэпкъ дамыгъэхэр зытет хьэпшыпхэр
Адыгей.Республикэм къыщыщIагъэкIыу щIадзащ лъэпкъ дамыгъэхэр зытет школ хьэпшыпхэр. Япэ классым кIуэну ныбжьыщIэ 6100-м апхуэдэхэр тыгъэ хуащIынущ.
ЩIэныгъэхэм я махуэм школакIуэхэм ирагъэлъагъунущ тетрадхэр, альбомхэр, ручкэхэр, къэрэндащхэр, псори зэхэту хьэпшып 26-рэ зыдэлъ папкэр.
Адыгейм и Iэтащхьэм и къалэнхэр зыгъэзащIэ КъумпIыл Мурат и жэрдэмкIэ республикэ бюджетым къыхэкIынущ сом мелуани 9, мы Iуэхум трагъэкIуэдэну.
УЭРДОКЪУЭ Женя.
